ཨཱོྃ་སྭ་སྟི།གང་མཚན་ཡིད་ལ་སྐད་ཅིག་ཤར་བ་ཡིས།སྙིང་ལ་ཡུན་རིང་ཉལ་བའི་མུན་སེལ་བའི།སྨྲ་བའི་སེང་གེ་ལྷ་མོ་དབྱངས་ཅན་མ།བདག་གི་མགྲིན་པ་སྤྱོན་ལ་རོལ་རྩེད་མཛོད།དེ་ལ་འདིར་བོན་དང་ཆོས་ཀྱི་བརྡ་དོན་གྱི་རྣམ་བཤད་ཅུང་ཙམ་འཆད་ན་གསུམ་སྟེ།ཤེས་བྱ་བརྡའི་བོན་ཅན།འཇུག་བྱ་དོན་གྱི་བོན་ཆོས།དེ་ལ་ཅུང་ཟད་དཔྱད་པའོ།།དང་པོ་ནི།ཤེས་བྱ་ཕྱིའི་དབང་དུ་བྱས་ན།མཚོན་པར་བྱ་བའི་ཡུལ་གང་ཞིགའཁོར་འདས་ཀྱི་ཤེས་བྱ་གང་ཡང་རུང་བའི་སྟེང་དུ་མཚོན་བྱེད་ཀྱི་ངག་གི་བརྡས་བཏགས་པའི་མིང་ལ།ཞང་ཞུང་སྐད་དུ་གྱེར་ཞི།འཕགས་ཡུལ་གྱི་སྐད་དུ་དྷརྨ།བོད་ཡུལ་གྱི་སྐད་དུ་བསྟན་པ་སྔ་དར་སྐབས་སུ་བོན།ཕྱི་དར་སྐབས་སུ་ཆོས་ཞེས་སུ་སྐད་གཉིས་སྨྲ་བའི་འཇིག་རྟེན་གྱི་མིག་བུ་རྣམས་ཀྱིས་ཐོག་མའི་བརྡར་བཏགས་སོ་ཞེས་གྲགས་སོ།བོན་དང་ཆོས་ཀྱི་བརྡ་དེ་ཉིད་ཡུལ་གང་ལ་ཚུལ་ཅི་ལྟ་བུའི་ཚུལ་གྱིས་བཏགས་ཤེ་ན།དོན་གང་ཞིག་བློ་ལ་སྣང་བའི་ཚེ།མཚན་མར་བྱར་རུང་བར་སྣང་བ་ནི་དོན་གྱི་ངོ་བོ་ཡིན་ལ།དེ་ལས་ཐ་དད་དུ་འབྱེད་པར་བྱེད་པ་ནི་དོན་གྱི་ཁྱད་པར་ཏེ།ངོ་བོ་ཁྱད་པར་དང་བཅས་པའི་དོན་དེ་སྤྱིའི་མིང་གིས་མཚོན་པ་ལ་མཚོན་བྱེད་ཀྱིས་མིང་གི་བརྡར་བོན་དང་ཆོས་ཞེས་པའི་ཐ་སྙད་ཀྱིས་བརྗོད་པའོ།།དེའི་མཚན་ཉིད་ཅི་ལྟ་བུ་ཞེ་ན།རྟེན་དེ་ལ་དངོས་འགལ་གཅོད་པའི་དོན་ལྡོག་གྲུབ་ན་རྒྱུ་མཚན་ཅན་གྱི་སྒྲ་བློ་གྲུབ་ངེས་པས་ཤེས་བྱ་ཞིག་ཡིན་ན་མཚན་མཚོན་གཞི་གསུམ་གྱིས་མ་ཁྱབ་པ་མེད་ལ།མཚན་གཞི་ཤེས་བྱའི་ཡུལ་གང་རུང་གི་སྟེང་དུ་བོན་དང་ཆོས་ཀྱི་རྣམ་པ་ཅི་རིགས་མཚོན་པ་ལ།རང་དང་སྤྱིའི་མཚན་ཉིད་དེ་དང་དེ་ལྡན་པ་ཞིག་དགོས་པས།སྤྱི་ལྡོག་ནས་འདུས་བྱས་མི་རྟག་པ་དང་།ཟག་པ་དང་བཅས་པ་ནི་སྡུག་བསྔལ་བ་སོགས་སྤྱིའི་མཚན་ཉིད་པ་དང་།རང་ལྡོག་ནས་གཟུགས་སུ་རུང་བ་གཟུགས་ཀྱི་མཚན་ཉིད་ནས་བོན་ཐམས་ཅད་མངོན་སུམ་དུ་བྱེད་པ་རྣམ་མཁྱེན་གྱི་མཚན་ཉིད་ཀྱི་བར་དུ་གསུངས་པ་བཞིན་རང་རང་གི་མཚན་ཉིད་འཛིན་པ་སྟེ།མཚན་གཞི་གང་ཡིན་ཡང་རང་དང་སྤྱིའི་མཚན་ཉིད་འཛིན་རུང་བའི་རྒྱུ་མཚན་གྱིས་མཚོན་བྱ་དེ་ལ་གང་དང་གང་གི་བོན་ཆོས་ཞེས་སྤྱིའི་མིང་གིས་ཁྱད་པར་དུ་བྱས་ནས་མཚོན་པ་སྟེ།དེ་ཉིད་ཡ་གྱལ་སོ་སོའི་མིང་གིས་སྨོས་ཀྱང་སྤྱིའི་མཚན་ཉིད་འཛིན་པའི་དོན་དུ་འགྱུར་བ་ལ་སོ་སོའི་དབྱེ་བསལ་ཕྱེ་དགོས་པ་ཅུང་ཟད་ཀྱང་མེད་དོ་ཞེས་ལེགས་པར་ངེས་སོ།